32004D0539
L 237/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 1 юли 2004 година
за установяване на преходна мярка за изпълнението на Регламент (ЕО) № 998/2003 на Европейския парламент и на Съвета относно ветеринарно-санитарните изисквания, които са приложими при придвижване с нетърговска цел на домашни любимци
(нотифицирано под номер С(2004) 2365)
(текст от значение за ЕИП)
(2004/539/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при придвижване с нетърговска цел на домашни любимци и за изменение на Директива 92/65/ЕИО на Съвета (1), и по-специално член 21 от него,
като има предвид, че:
(1)
Регламент (ЕО) № 998/2003 относно ветеринарно-санитарните изисквания, които са приложими при придвижване с нетърговска цел на домашни любимци, трябва да влезе в сила на 3 юли 2004 г.
(2)
Въпреки приетите мерки за улесняване преминаването от сегашните изисквания към тези, установени с Регламент (ЕО) № 998/2003, прилагането на този регламент изисква наличието на паспорти във всички ветеринарни бюра, издаването на нови образци на сертификати за внос на животните от трети страни, както и тест след ваксинирането на животните от трети страни, които не фигурират в списъка на част В от приложение II към Регламент (ЕО) № 998/2003.
(3)
Изглежда, че въпреки положените от държавите-членки усилия, тези изисквания продължават да пораждат някои съмнения предвид големия брой хора, които в момента пътуват с домашни любимци в този период на лятната ваканция. Този върхов период в годината за придвижване на домашни любимци рискува следователно да породи редица административни затруднения.
(4)
Ето защо е за предпочитане да се запази, при необходимост, прилагането на действащите национални изисквания за достатъчно продължителен период. Уместно е следователно да се разреши в този период на годината придвижването на домашните любимци в съответствие с разпоредбите на Регламент (ЕО) № 998/2003 или в съответствие с действащите преди 3 юли 2004 г. национални норми. Съответно дерогацията от Решения 2003/803/ЕО (2) и 2004/203/ЕО (3) на Комисията, предвидена с Решение 2004/301/ЕО, относно образци на сертификати и паспорти, необходими при придвижването с нетърговска цел на кучета, котки и порове, следва да бъде отложена.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Без да се засяга член 25, параграф 2 от Регламент (ЕО) № 998/2003, държавите-членки разрешават влизането на тяхна територия до 1 октомври 2004 г. на домашни любимци от видовете, посочени в списъка на приложение I към въпросния регламент, в съответствие с националните норми в сила преди 3 юли 2004 г.
Член 2
В член 1, параграф 1, буква а) от Решение 2004/301/ЕО датата 3 юли 2004 г. се заменя с датата 1 октомври 2004 г.
Член 3
Адресати на настоящото решение са държавите-членки.
Съставено в Брюксел на 1 юли 2004 година.